Papa Urban III
Papa Urban III (rođen 1120. u Cuggionou kod Milana; umro 20. oktobra 1187. u Ferrari), rodnog imena Uberto Crivelli, bio je rimski papa u periodu od 25. novembra 1185. do svoje smrti 20. oktobra 1187. Kao pripadnik milanske porodice, kao i većina Lombarda bio je protivnik cara Svetog rimskog carstva Fridrika I Barbarose. Godine 1168. postao je arhiđakon Bourgesa i Milana, te biskup nadbiskupije Vercelli. Dana 9. januara 1185. postavljen je za nadbiskupa nadbiskupije Milano. Dana 17. decembra 1182. papa Lucije III ga je kao kardinala primio u kardinalski kolegij. Dodijeljena mu je titularna crkva San Lorenzo in Damaso. (lat. Sancti Laurentii in Damaso). Nakon smrti pape Lucija III 25. novembra 1185. istog dana je u Veroni izabran za sljedećeg papu, a ujedno je zadržao svoj položaj nadbiskupa Milana. Tokom svoje vladavine, nije uspio izgladiti odnose s carom. Na vjenčanju Konstancije od Sicilije sa prijestolonasljednikom Henrikom VI u Milanu papu Urbana III predstavljala su dvojica kardinala. Kada je grad Cremona, uz znanje i odobrenje pape, počeo pobunu protiv cara, Barbarosa je ugušio pobunu i za to okrivio papu zajedno sa njemačkim sveštenstvom. Smatrao je kako su oni odgovorni za ustanak. Kako je utjecaj pape bio ograničen gotovo samo na Veronu i okolinu, jer je Henrik VI pokorio cijelu Lombardiju, Urban III je djelimično popustio u sporu sa svjetovnom vlašću, te se uputio u Veneciju gdje su se sakupljale križarske vojske za treći krstaški rat. Umro je 20. oktobra 1187. u Ferrari, navodno zbog očaja kada je primio vijest da je sultan Salahudin 2. oktobra te godine osvojio Jerusalem.